Twee mans kort ná begrafnis doodgeskietArgieffoto: Kent Williamson Die polisie in Ipelegeng in Schweizer-Reneke, Noordwes, het ŉ 42-jarige man in hegtenis geneem nadat hy glo twee mans doodgeskiet het. Lt.kol. Amanda Funani, woordvoerder van die polisie, het gesê die inhegtenisneming volg ná die verdagte glo Saterdag die mans, onderskeidelik 23 en 30 jaar oud, geskiet het. “Volgens die inligting wat ons in dié stadium het, het die slagoffers, glo lede van die SVK-bende, ŉ begrafnis van ŉ lid van hul bende bygewoon waarna hulle omstreeks 10:20 na uitbreiding ses van die informele nedersetting gegaan het,” het Funani gesê. Volgens Funani is dit nie duidelik waarom die twee mans na die verdagte se plakkershut gegaan het nie. “Daar het glo ŉ rusie ontstaan. Die verdagte het ŉ vuurwapen uitgeruk en die twee geskiet. Hulle is op die toneel dood.” Ná die skietery het woedende gemeenskapslede die verdagte gejaag. Hy het volgens Funani na die polisiestasie gehardloop. Hy is in hegtenis geneem en aangekla van twee pogings tot moord. Hy sal Maandag in die Schweizer-Reneke-landdroshof verskyn.